Title: Un calendari d'ocells migratoris
Course: Ciències de la naturalesa (Biologia i geologia) - 1r d'ESO

Un calendari d'ocells migratoris

Organització

Per parelles o grups de tres

Objectiu

Confeccionar entre tota la classe un calendari on apareguin les dates d'arribada i partença dels ocells migratoris que podem trobar a Catalunya.

Materials

- Una tira de paper de 1'20 m de llargada per 10 cm d'ample
- Llapis, llapis de colors, rotuladors
- Regla
- Cinta adhesiva
- Ordinador
  - Informació de la pàgina web Ocells a Olesa de Montserrat:
    - Taula d'ocells estiuencs
    - Taula d'ocells hivernants

Procediment

A cada parella o grup de tres us serà assignat un grup d'espècies migratòries dels que apareixen a la pàgina web ( Martinets, agrons i cigonyes, per exemple).

En primer lloc assenyalarem a la tira de paper una marca cada 10 cm de la seva longitud, dividint-la així en 12 parts iguals que representaran els mesos.

La primera porció serà el mes de gener, la segona febrer, i així succesivament.

A continuació, marcarem la data aproximada d'arribada a Catalunya de la primera de les espècies que ens ha estat assignada en el mes corresponent, i farem el mateix amb la data de partença. Unirem totes dues marques amb una línia i, o bé al costat de la data d'arribada o bé al costat de la data de partença, posarem el nom de l'espècie.

Farem el mateix amb totes les espècies del nostre grup, situant les línies una sobre l'altre, distribuides uniformement en la tira de paper.

Per altra banda, farem una recerca de fotografies dels ocells que ens han assignat, i seleccionarem una de cadascuna d'elles.

Un cop tots els grups han acabat, enganxarem les tires de paper una sobre l'altre en una de les parets de l'aula, i retolarem amb el nom dels mesos i dels grups que representa cadascuna d'elles.

Podem situar al costat d'aquest calendari les fotografies dels ocells que es puguin trobar a Catalunya a l'època a la que ens trobem, i anar-lo actualitzant a mesura que avança el curs.

Qui serà capaç de detectar-ne més a la realitat?

Notifiqueu els vostres avistaments i penjeu les vostres fotografies al Fòrum de l'ocell del mes.