Title: Fem un herbari fotogràfic
Course: Ciències de la naturalesa (Biologia i geologia) - 1r d'ESO

Fem un herbari fotogràfic

Una sortida a un jardí botànic o a un espai natural proper a l'institut és una ocasió perfecta per iniciar un herbari fotogràfic de l'escola, a més de practicar el que sabem sobre classificació i ús de claus dicotòmiques. Podeu veure un exemple a l'Herbari Virtual del Mediterrani Occidental.

Organització

En grups de 3 o 4 alumnes

Objectiu

Confeccionar 10 fitxes, amb fotografia, determinació i característiques, de 10 espècies vegetals diferents a partir d'una sortida.

Material

- Llibreta i estris d'escriure
- Manual de classificació d'espècies vegetals o clau dicotòmica
- Càmera de fotos
- Accés posterior a ordinador
- Fitxa d'espècie

Procediment

Al llarg de la sortida, seleccioneu 10 espècies diferents de vegetals, a poder ser que tinguin en aquel moment flors i/o fruits. Examineu-les amb cura i fotografieu-les en detall.

Feu-ne una descripció del vegetal: port (herba, arbust o arbre), forma i color de les fulles, disposició d'aquestes...

Anoteu el nom de la planta si el coneixeu, o mireu de determinar-la amb el manual o les claus.

Un cop a l'escola, ompliu una fitxa d'espècie i penjeu-la al wiki Fotoherbari.